Проектът на Закон за изменение и допълнение на *Закона за защита от вредното въздействие на химичните вещества и смеси* се налага във връзка с необходимостта от въвеждане на мерки за прилагане на задълженията, произтичащи от *Регламент (ЕС) 2017/852 на Европейския Парламент и на Съвета от 17 май 2017 година относно живака и за отмяна на Регламент (ЕО) № 1102/2008.*

Разпоредбите на *Регламент (ЕС) 2017/852 относно живака* допълват мерките предвидени в Конвенция Минамата и в голямата си част са въведени в съществуващото европейско и национално законодателство относно живака, като общите цели са в съответствие със „Стратегията на Общността относно живака“. В ЕС и държавите членки вече са реализирани много от възможностите за намаляване употребата на живак.

***С изменението и допълнението на Закона за защита от вредното въздействие на химичните вещества и смеси се цели***:

* определяне на контролните правомощия на министъра на околната среда и водите във връзка с прилагането на Регламент (ЕС) 2017/852, с изключение на мерките за прилагане на разпоредбите, свързани с опазване на човешкото здраве от въздействието на живак, живачни съединения и смеси на живака;
* въвеждане на мерки и условия относно ограничения по отношение вноса на живак и смеси на живака; забрана на износа на някои продукти с добавен живак; употребата на живак в някои производствени процеси; нови видове употреба на живак в продукти и производствени процеси и употребата на живак в ръчен и дребномащабен добив на злато.

В допълнение в „Преходни и Заключителни разпоредби“ на законопроекта са предвидени изменения в *Закона за опазване на околната среда* (ЗООС) и *Закона за управление на отпадъците* (ЗУО).

Измененията в ЗООС са необходими с цел отмяна на мерките за прилагане на *Регламент (ЕО) № 1102/2008 относно забраната за износ на метален живак и някои живачни съединения и смеси и безопасното съхранение на метален живак*, който се отменя, считано от 1 януари 2018г. Това налага разпоредбите по прилагането му в раздел VIII на ЗООС, да бъдат отменени.

Измененията в ЗУО, са необходими с цел въвеждане на санкции, свързани с нарушаване на разпоредбите за управлението на отпадъци от живак.